CELEX: 52017PC0410
Language: el
Date: 2017-08-03
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2011/335/ΕΕ που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.8.2017
            COM(2017) 410 final
            2017/0183(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2011/335/ΕΕ που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή της που πρωτοκολλήθηκε στην Επιτροπή στις 26 Απριλίου 2017, η Λιθουανία ζήτησε την άδεια να απαλλάσσει τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 45 000 EUR. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη σχετικά με το αίτημα που υπέβαλε η Λιθουανία, με επιστολές της 8ης και 10ης Μαΐου 2017. Με επιστολή της 11ης Μαΐου 2017, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών.
            
            
               Σύμφωνα με το άρθρο 287 παράγραφος 11 της οδηγίας για τον ΦΠΑ, η Λιθουανία μπορεί να απαλλάσσει από τον ΦΠΑ στους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 29 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της. Δυνάμει της εκτελεστικής απόφασης 2011/335/ΕΕ του Συμβουλίου
                  2
               , επετράπη στη Λιθουανία να εφαρμόζει υψηλότερο όριο και, ως εκ τούτου, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 45 000 EUR. Το μέτρο αυτό παρατάθηκε με την εκτελεστική απόφαση 2014/795/ΕΕ του Συμβουλίου
                  3
               , η οποία λήγει στις 31 Δεκεμβρίου 2017. Η Λιθουανία ζήτησε να παρατείνει το μέτρο για περαιτέρω περιορισμένο χρονικό διάστημα. 
            
            
               Το υψηλότερο όριο μειώνει σημαντικά τον διοικητικό φόρτο και το κόστος συμμόρφωσης προς τις φορολογικές διατάξεις για τις μικρές επιχειρήσεις. Σύμφωνα με τη Λιθουανία, το όριο των 45 000 EUR δεν είχε σημαντικές επιπτώσεις στην είσπραξη εσόδων από τον ΦΠΑ. Επιπλέον, τα στοιχεία δείχνουν ότι το μεγαλύτερο μέρος των υποκείμενων στον φόρο (περίπου 80-90 %) που έχουν εγγραφεί στα μητρώα ΦΠΑ και καταβάλλουν τον ΦΠΑ το έπραξαν σε εθελοντική βάση. 
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το όριο θα εξακολουθούν να έχουν τη δυνατότητα να είναι εγγεγραμμένοι για τους σκοπούς του ΦΠΑ.
            
            
               Κατά συνέπεια, ζητείται να παραταθεί η παρέκκλιση έως τις 31 Δεκεμβρίου 2020. 
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Για το Λουξεμβούργο
                  4
                εγκρίθηκε όριο 40 000 EUR, για το Βέλγιο
                  5
                25 000 EUR, για την Πολωνία
                  6
                40 000 EUR, για τη Λετονία
                  7
                και τη Σλοβενία
                  8
                50 000 EUR, για την Ιταλία
                  9
                και τη Ρουμανία
                  10
                65 000 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  11
               , καθώς και στο πρόγραμμα εργασίας της Επιτροπής για το 2017
                  12
               , η πρόταση της Επιτροπής υπό μορφή ολοκληρωμένης δέσμης μέτρων απλούστευσης αναμένεται να υποβληθεί έως το τέλος του 2017.
            
            
               Προτείνεται, συνεπώς, να παραταθεί το μέτρο έως την 31η Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων της οδηγίας ΦΠΑ σχετικά με το ειδικό καθεστώς για τις μικρές επιχειρήσεις. 
            
            
               •Συνεκτικότητα με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη»
                  13
               , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
         
         
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               Η παρούσα πρόταση βασίζεται σε αίτημα της Λιθουανίας και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Με την πρόταση εκτελεστικής απόφασης του Συμβουλίου επιτρέπεται στη Λιθουανία να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 45 000 EUR. Οι υποκείμενοι στον φόρο των οποίων ο φορολογητέος κύκλος εργασιών δεν υπερβαίνει το όριο δεν απαιτείται να είναι εγγεγραμμένοι για τους σκοπούς του ΦΠΑ και, ως εκ τούτου, ο διοικητικός φόρτος τους θα μειωθεί ως αποτέλεσμα του μέτρου, δεδομένου ότι δεν θα είναι υποχρεωμένοι να τηρούν μητρώα ΦΠΑ ή να υποβάλουν δήλωση ΦΠΑ. 
               
            
            
               Σύμφωνα με τη Λιθουανία, το όριο των 45 000 EUR δεν είχε σημαντικές επιπτώσεις στην είσπραξη εσόδων από τον ΦΠΑ. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ, διότι η Λιθουανία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, ΕΥΡΑΤΟΜ) 1553/89 του Συμβουλίου.
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος.
            
         
         
            
               2017/0183 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2011/335/ΕΕ που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  14
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 26 Απριλίου 2017, η Λιθουανία ζήτησε την άδεια να εφαρμόσει μέτρο παρέκκλισης από τις διατάξεις του άρθρου 287 παράγραφος 11 της οδηγίας ΦΠΑ, προκειμένου να συνεχίσει να απαλλάσσει από τον ΦΠΑ ορισμένους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 45 000 EUR. Με την εφαρμογή του μέτρου αυτού, οι εν λόγω υποκείμενοι σε φόρο θα συνεχίσουν να απαλλάσσονται από ορισμένες ή από όλες τις συναφείς με τον φόρο προστιθέμενης αξίας (ΦΠΑ) υποχρεώσεις τους οι οποίες αναφέρονται στον τίτλο XI κεφάλαια 2 έως 6 της οδηγίας ΦΠΑ.
            
            
               (2)Η Επιτροπή ενημέρωσε τα άλλα κράτη μέλη σχετικά με το αίτημα που υπέβαλε η Λιθουανία, με επιστολές της 8ης και 10ης Μαΐου 2017. Με επιστολή της 11ης Μαΐου 2017, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (3)Τα κράτη μέλη μπορούν ήδη να εφαρμόζουν ειδικό καθεστώς για τις μικρές επιχειρήσεις δυνάμει του τίτλου XII της οδηγίας ΦΠΑ. Το παρατεινόμενο μέτρο παρεκκλίνει από τον τίτλο XII της οδηγίας ΦΠΑ μόνον ως προς το ότι το όριο ετήσιου κύκλου εργασιών του υποκείμενου στον φόρο για το ειδικό καθεστώς είναι υψηλότερο από το επιτρεπόμενο για τη Λιθουανία δυνάμει του άρθρου 287 παράγραφος 11 της οδηγίας ΦΠΑ, το οποίο ανέρχεται σε 29 000 EUR.
            
            
               (4)Με την εκτελεστική απόφαση 2011/335/ΕΕ του Συμβουλίου
                  15
               , επετράπη στη Λιθουανία, ως μέτρο παρέκκλισης, να απαλλάσσει, έως τις 31 Δεκεμβρίου 2014, τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 45 000 EUR. Με την εκτελεστική απόφαση 2014/795/ΕΕ του Συμβουλίου
                  16
               , το μέτρο παρέκκλισης παρατάθηκε μέχρι τις 31 Δεκεμβρίου 2017. 
            
            
               (5)Δεδομένου ότι το καθορισμένο είχε ως αποτέλεσμα τη μείωση των υποχρεώσεων όσον αφορά τον ΦΠΑ και, ως εκ τούτου, τη μείωση του διοικητικού κόστους για τις μικρές επιχειρήσεις, θα πρέπει να επιτραπεί στη Λιθουανία να εφαρμόσει το μέτρο για περαιτέρω περιορισμένο χρονικό διάστημα, έως την 31η Δεκεμβρίου 2020. Οι υποκείμενοι στον φόρο δύνανται πάντοτε να επιλέξουν το κανονικό καθεστώς ΦΠΑ. 
            
            
               (6)Οι διατάξεις των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις υπόκεινται σε αναθεώρηση και, ως εκ τούτου, ενδέχεται να αρχίσει να ισχύει πριν από την προαναφερθείσα ημερομηνία οδηγία, με την οποία θα τροποποιούνται οι εν λόγω διατάξεις της οδηγίας ΦΠΑ.
            
            
               (7)Βάσει των πληροφοριών που διαβίβασε η Λιθουανία, η παράταση της παρέκκλισης θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο τελικό στάδιο της κατανάλωσης.
            
            
               (8)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας, διότι η Λιθουανία θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στο άρθρο 2 δεύτερο εδάφιο της εκτελεστικής απόφασης 2011/335/ΕΕ, το κείμενο «την ημερομηνία έναρξης ισχύος οδηγίας για την τροποποίηση των ποσών των ετήσιων οροφών κάτω των οποίων οι υποκείμενοι στον φόρο μπορούν να τυγχάνουν απαλλαγής από τον ΦΠΑ, είτε μέχρι τις 31 Δεκεμβρίου 2017» αντικαθίσταται από το κείμενο «τις 31 Δεκεμβρίου 2020 είτε μέχρι την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας 2006/112/ΕΚ». 
            
         
         
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2018. 
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Λιθουανίας. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  Εκτελεστική απόφαση 2011/335/ΕΕ του Συμβουλίου, της 30ής Μαΐου 2011, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 150 της 9.6.2011, σ. 6).
               
               
                  
                     (3)
                  Εκτελεστική απόφαση 2014/795/EE του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44). 
               
               
                  
                     (4)
                  Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7-8). 
               
               
                  
                     (5)
                  Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (6)
                  Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (7)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).
               
               
                  
                     (8)
                  Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107).
               
               
                  
                     (9)
                  Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (10)
                  Εκτελεστική απόφαση 2014/931/ΕΕ του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145).
               
               
                  
                     (11)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (12)
                  Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final.
               
               
                  
                     (13)
                  COM(2008) 394 της 25ης Ιουνίου 2008.
               
               
                  
                     (14)
                  ΕΕ L 347 της 11.12.2006, σ. 1.
               
               
                  
                     (15)
                  Εκτελεστική απόφαση 2011/335/ΕΕ του Συμβουλίου, της 30ής Μαΐου 2011, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 150 της 9.6.2011, σ. 6).
               
               
                  
                     (16)
                  Εκτελεστική απόφαση 2014/795/EE του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44).